Ego Hugo, dux Burgundię et Albonii comes, notum facio tam presentibus quam futuris quod pro dampnis quę intuli Vergiacensi ecclesię Sancti Viventii, et pro salute animę meę et antecessorum meorum, et liberorum meorum, donavi eidem monasterio annuatim persolvendos in festo Sancti Remigii, sexaginta solidos de primis denariis censuum qui reddantur in villa Herbergamenti, quod est prope Pulliacum, laudante Odone, filio meo, tali tenore quod si in predicto termino non solverentur memorati solidi, ministerialis qui receperit censum pro pena reddere cogeretur singulis eldomadis tres solidos Vergiacensi priori, donec sexaginta sollidi insimul redderentur; ejusdem vero monasterii prior et monachi remiserunt mihi omnes injurias quas eis intuleram, et promiserunt post obitum meum annuatim anniversarium meum se facturos. Hujus rei testes sunt Hamo de Orgeus, Hugo, capellanus meus, Joannes Rufus, prepositus Divionensis, Nicolaus, prepositus Argilliaci, Willermus, camerarius meus. Actum est hoc anno incarnationis Dominice M°C° nonagesimo.